Kampsbaai-moord: Hof hoor oor Novella se geestestoestandGabriela Alban. Foto: Facebook ŉ Geestelike “leier in medisyne” het Woensdag aan die Wes-Kaapse hooggeregshof gesê Diego Novella, die Guatemalaanse man wat van die moord op die 39-jarige Gabriela Alban beskuldig word, kon “probleme uit sy jeug konfronteer” nadat hy ibogaine, ŉ natuurlike psigoaktiewe stof in plante, ingeneem het. Rhoda Slabbert-Barron, die eienaar van ŉ geestelike oord in die Magaliesberg, het aan die hof gesê Novella het in April 2015 vir ŉ sewe dag lange verblyf by dié oord gebly. Hy het glo kolonreiniging en ander suiweringsbehandelings ondergaan, en het op die vyfde dag van sy verblyf ibogaine gebruik. Die twee het ’n goeie vriendskapsverhouding gehad, en Slabbert-Barron het getuig Novella het haar verskeie kere op die dag van Gabriela Alban se moord gebel. “Hy het nie na homself geklink op die telefoon nie. Ek het hom gevra of hy oukei was en hy het ‘ja’ geantwoord. Hy was altyd opgewonde of het gelag. Maar hierdie keer het hy vreemd en ver weg geklink.” Slabbert-Barron het aan die hof gesê sy het Novella oor Alban uitgevra, omdat sy ŉ week later saam met hom na die oord sou gaan waar sy behandeling vir lyme-siekte sou kry. Sy het getuig dat ibogaine voorheen gehelp het om mense wat aan kanker ly, te behandel, en sy was vol vertroue dat dit Alban sou help. Alban het glo egter nie by haar gesonde dieetplan gehou nie, en hy het gesê hulle gaan daarom nie soos beplan na die oord nie. Slabbert-Barron sê sy het die volgende dag gehoor Alban is vermoor en Novella in hegtenis geneem. Sy het gesê dat sy Novella nie as aggressief of gewelddadig sou beskryf nie, maar eerder as ŉ nederige, vredeliewende, vriendelike en vrygewige man. Hy het haar ses weke ná die moord vanuit die gevangenis gebel. “Hy het gesê hy was destyds net gedeeltelik bewus van sy omgewing, maar onthou dat hy rooi klere gedra het en met sy klere in die see gaan swem het. Hy het ook vir mense by ŉ kroeg in die hotel sjampanje gekoop, maar is glo gevra om die hotel te verlaat.” Ibogaine is in 2016 verander na ŉ skedule ses medisyne en kan net met ŉ voorskrif gekoop word. Novella het glo dié medisyne drie maande voor die moord geneem om ŉ verskeidenheid kwessies te probeer deurwerk. Tydens ŉ kruisondervraging deur die verdedigende prokureur, William Booth, het sy daarop aangedring dat die dwelm “mense bevry” en “demone genees”. Sy het ook bewerings dat dit in die verlede tot die dood gelei het, ontken. Tydens die teeverdaging het Slabbert-Barron vir Novella oog geknip, en toe sy die hofsaal verlaat, het sy vir hom gebuig en haar hande in ŉ gebedsagtige gebaar vir hom saamgevat. Hy is op 29 Julie 2015 in hegtenis geneem nadat Gabriela se liggaam in hul hotelkamer by die luukse Camps Bay Retreat-hotel gevind is. Personeel van die hotel het die middag in die deurmekaar kamer op haar liggaam afgekom. Sy is met ŉ stomp voorwerp in die gesig geslaan en dit het gelyk of sy verwurg is. Sy het ook merke op haar arms gehad soos sy haarself wou verdedig. Novella was nie in die hotelkamer nie, maar is later dieselfde dag in hegtenis geneem. Hy is na Valkenberg-hospitaal gestuur vir ŉ sielkundige ondersoek, waar ŉ paneel bevind het hy het “verminderde aanspreeklikheid” gehad as gevolg van dwelmgebruik. Novella, ’n lid van ŉ prominente en uiters welgestelde Guatemalaanse familie, het in dokumente aan die hof gesê Gabriela se afsterwe was “verwoestend”. “Ek het, tot nou toe, al ure lank in pyn en angs aan haar bly dink,” het hy gesê.